ಕ್ಯಾಪ್ಸೂಲ್‌ ಎಂಡೋಸ್ಕೋಪಿ ಇಡಿಯ ಸಣ್ಣ ಕರುಳು, ಅನ್ನನಾಳ ಮತ್ತು ಗುದನಾಳವನ್ನು ಸಂಪೂರ್ಣವಾಗಿ ನೋಡಲು ಸಾಧ್ಯವಾಗುವಂತೆ ವಿನ್ಯಾಸ ಮಾಡಲಾದ, ಆಸ್ಪತ್ರೆಗೆ ದಾಖಲಾಗದೆ ಹೊರರೋಗಿಯ ನೆಲೆಯಲ್ಲಿ ನಡೆಸಿಕೊಳ್ಳಲು ಸಾಧ್ಯವಾಗುವ, ಛೇದನಾ ರಹಿತ, ರೋಗಿ-ಸ್ನೇಹಿ ಮತ್ತು ಆಂಬ್ಯುಲೇಟರಿ ಪ್ರಕ್ರಿಯೆ. ಕ್ಯಾಪ್ಸೂಲ್‌ ಅಂದರೆ ಒಂದು ಸಣ್ಣ ಕ್ಯಾಪ್ಸೂಲ್‌ ಆಕಾರದಲ್ಲಿ ಇರುವ ಒಂದು ಸಾಧನ. ಇದನ್ನು ರೋಗಿಗಳು ಒಂದು ಗುಟುಕು ನೀರಿನ ಜತೆಗೆ ನುಂಗಬೇಕಾಗುವುದು. ಈ ಕ್ಯಾಪ್ಸೂಲ್‌ ಪ್ರತಿ ಸೆಕೆಂಡಿಗೆ ದೇಹದ ಒಳಗಿನ ಭಾಗಗಳ 4 ರಿಂದ 5 ಬಿಂಬಗಳನ್ನು ತೆಗೆಯುತ್ತದೆ. == ಕ್ಯಾಪ್ಸೂಲ್‌ನ ರಚನೆ ಹೇಗಿರುತ್ತದೆ? == ಅದು ಒಂದು ಕ್ಯಾಪ್ಸೂಲ್‌ ಮಾತ್ರೆಯಂತಿದ್ದು , ಅದರ ಸಂರಚನೆ ಯನ್ನು ಚಿತ್ರದಲ್ಲಿ ತೋರಿಸಲಾಗಿದೆ. == ಕ್ಯಾಪ್ಸೂಲ್‌ ಎಂಡೋಸ್ಕೊಪಿಯ ಉಗಮ ಹೇಗೆ ಆಯಿತು? == ಇದನ್ನು ಗೆವ್ರಿಲಿಡಾನ್‌ ಎಂಬ ಇಲೆಕ್ಟ್ರೋ ಆಪ್ಟಿಕಲ್‌ ಎಂಜಿನಿಯರ್‌ ಮೊತ್ತ ಮೊದಲನೆಯ ಬಾರಿಗೆ ಅಭಿವೃದ್ಧಿ ಪಡಿಸಿದರು. ಇವರಿಗೆ ಅವರ ನೆರೆಯವರಾದ ಜಠರ - ಕರುಳಿನ ತಜ್ಞ ವೈದ್ಯರೊಬ್ಬರು ಸಹಾಯ ಮಾಡಿದ್ದರು. 1998ರಲ್ಲಿ ವಿಯೆನ್ನಾದಲ್ಲಿ ಜಠರ ತಜ್ಞರ ಜಾಗತಿಕ ಸಮ್ಮೇಳನದಲ್ಲಿ ಮೊದಲ ಬಾರಿಗೆ ಮೊದಲ ಕ್ಯಾಪ್ಸೂಲ್‌ ಅನ್ನು ಪ್ರದರ್ಶಿಸಲಾಯಿತು. == ವಿರೋಧಾಭಾಸಗಳು == ಈ ಕೆಳಗಿನ ತೊಂದರೆಗಳಿರುವವರಲ್ಲಿ ಕ್ಯಾಪ್ಸೂಲ್‌ ಎಂಡೊಸ್ಕೋಪಿ ತಪಾಸಣೆ ಮಾಡುವುದು ಅಪೇಕ್ಷಿತವಲ್ಲ. 1. ಕರುಳಿನಲ್ಲಿ ಅಡಚಣೆ ಆಗಿರುವ ಅಥವಾ ಸಂರಚನೆಯ ಅಡಚಣೆಯ ಸಂದೇಹ ಇರುವಾಗ 2. ನುಂಗುವಿಕೆಯ ಅಸಹಜತೆ ತೊಂದರೆ ಇರುವವರಲ್ಲಿ 3 .ಗರ್ಭಧಾರಣೆ ಆಗಿರುವವರಲ್ಲಿ 4 ಪೇಸ್‌ ಮೇಕರ್‌ ಅಳವಡಿಸಲಾಗಿರುವವರಲ್ಲಿ == ರೋಗಿ ತಯಾರಿ == 1. ಕ್ಯಾಪ್ಸೂಲ್‌ ಅನ್ನು ತೆಗೆದುಕೊಳ್ಳುವ 12 ಗಂಟೆಗಳ ಮೊದಲಿನಿಂದ ರೋಗಿಗಳು ಯಾವುದೇ ಆಹಾರ ತೆಗೆದುಕೊಳ್ಳದೆ ಉಪವಾಸವಿರುವುದು ಆವಶ್ಯಕ. 2. ತಪಾಸಣೆಗೆ ಮೊದಲು, ರೋಗಿಗಳು ಸಿಮಿಥಿಕಾನ್‌ ದ್ರಾವಣವನ್ನು ಕುಡಿಯಬೇಕು 3. ಮೂರನೆಯದಾಗಿ, ರೋಗಿಯ ಸೊಂಟದ ಸುತ್ತಲೂ ಒಂದು ವಿಶೇಷ ಬೆಲ್ಟ್ ಅನ್ನು ಸುತ್ತಲಾಗುವುದು. ಈ ಬೆಲ್ಟ್ ನಲ್ಲಿ ಒಂದು ಸೆನ್ಸರ್‌ ಇರುತ್ತದೆ. 4. ಆ ಬಳಿಕ ಅವರು ಕ್ಯಾಪ್ಸೂಲ್‌ ಅನ್ನು ನುಂಗುತ್ತಾರೆ. ಅವರು ಅದನ್ನು ನುಂಗಿದ ಬಳಿಕ 4 ಗಂಟೆಗಳವರೆಗೆ, ಅವರು ತಮ್ಮ ಬಾಯಿಯ ಮೂಲಕ ಏನನ್ನೂ ಸೇವಿಸುವಂತಿಲ್ಲ. == ಕಾಯಿಲೆಯ ಸೂಚಕಗಳು == ಈ ಕೆಳಗಿನ ತೊಂದರೆಗಳಿರು ವವರಲ್ಲಿ, ಕ್ಯಾಪ್ಸೂಲ್‌ ಎಂಡೊಸ್ಕೋಪಿ ತಪಾಸಣೆ ರೋಗ ಪತ್ತೆಗೆ ಬಹಳ ಸಹಾಯಕವಾಗುತ್ತದೆ. 1)ಅಸ್ಪಷ್ಟ ಜಠರ-ಕರುಳಿನ ರಕ್ತ ಸ್ರಾವ 2)ಕೊಯಾಲಿಕ್‌ ಕಾಯಿಲೆ 3)ಅಕಾರಣ ಕಬ್ಬಿಣದ ಕೊರತೆಯ ರಕ್ತಹೀನತೆ 4)ದೊಡ್ಡ ಕರುಳಿನ ಅಸ್ವಸ್ಥತೆಯ ಸ್ಥಿತಿ - ಫೆಮಿಲಿಯರ್‌ ಪಾಲಿಪೊಸಿಸ್‌